
Επαναδιατυπώνοντας τις ευρωπαϊκές αξίες:
Ο ρόλος του Πολιτισμού
στην ενσωμάτωση των προσφύγων στις τοπικές κοινωνίες

στο Αμερικανικό Κολλέγιο Ελλάδος

Με επιτυχία ολοκληρώθηκαν οι εργασίες του Συνεδρίου, με θέμα European Values revisited: The role of Culture in refugee integration into local communities / Επαναδιατυπώνοντας τις ευρωπαϊκές αξίες: Ο ρόλος του Πολιτισμού στην ενσωμάτωση των προσφύγων στις τοπικές κοινωνίες, που πραγματοποιήθηκε, την Παρασκευή 11 και Σάββατο 12 Νοεμβρίου 2016 στο Αμερικανικό Κολλέγιο Ελλάδος, από το Αθηναϊκό παράρτημα του Δικτύου EUNIC (European Union National Institutes of Culture / Ένωση Μορφωτικών Ινστιτούτων της Ευρωπαϊκής Ένωσης), στο οποίο συμμετέχει ως ιδρυτικό μέλος το Σπίτι της Κύπρου.
Το Συνέδριο προγραμματίστηκε στο πλαίσιο των ευρύτερων δράσεων και συνεργειών του EUNIC για τη βελτίωση και προώθηση της πολιτισμικής ποικιλομορφίας και κατανόησης ανάμεσα στις Ευρωπαϊκές κοινωνίες, και την ενίσχυση του διεθνούς διαλόγου και συνεργασίας εντός και εκτός του πλαισίου της Ευρώπης. Συνδιοργανώθηκε από το Goethe-Institut Athen, το Υπουργείο Εξωτερικών της Ελληνικής Δημοκρατίας, την Πρεσβεία της Αυστρίας, το Ελληνικό Ίδρυμα Πολιτισμού, το British Council, την Πρεσβεία της Νορβηγίας και το Νορβηγικό Ινστιτούτο Αθηνών, το Σπίτι της Κύπρου και το Ευρωπαϊκό Γραφείο Κύπρου, την Πρεσβεία της Ρουμανίας και το Κρατικό Ινστιτούτο Πολιτισμού της Ρουμανίας, σε συνεργασία με το Αμερικανικό Κολλέγιο Ελλάδος και την Εθνική Βιβλιοθήκη της Ελλάδος, με την υποστήριξη της ΕΡΤ.
Υπό το πρίσμα της μεταναστευτικής κρίσης, στόχος του Συνεδρίου ήταν να αναδειχθεί μέσα από τη διαφορετικότητα των απόψεων η εξελικτική πορεία των ευρωπαϊκών αξιών και να  αποσαφηνιστεί κατά πόσον οι αξίες αυτές ενυπάρχουν στον πυρήνα της ευρωπαϊκής πολιτικής.
Κατά την έναρξη του Συνεδρίου, χαιρετισμό απηύθυνε μέσω βιντεοσκοπημένου μηνύματός του ο Επίτροπος της Ευρωπαϊκής Ένωσης για την Ανθρωπιστική Βοήθεια και τη Διαχείριση Κρίσεων κ. Χρίστος Στυλιανίδης.
Τους συνέδρους καλωσόρισαν η Διευθύντρια του International Honors Program του Αμερικανικού Κολλεγίου Ελλάδος κ. Έλενα Μαραγκού και ο Διευθυντής του Goethe-Institut Athen και Πρόεδρος του EUNIC Athens κ. Matthias Makowski, ο οποίος έθεσε και τη θεματική του Συνεδρίου. Κεντρικοί ομιλητές ήταν ο Καθηγητής Πολιτικής Επιστήμης και Δημόσιας Διοίκησης Εθνικού και Καποδιστριακού πανεπιστημίου Αθηνών κ. Περικλής Βαλλιάνος, με θέμα Ευρωπαϊκές Αξίες, το διευθυντικό στέλεχος του Αυστριακού Ταμείου Ένταξης κ. Romed Perfler, με θέμα Προκλήσεις στην Ευρώπη, και ο Πρόεδρος του EUNIC κ. Michael Metz- Mørch με θέμα Ο ρόλος του Πολιτισμού. Τον συντονισμό είχε η δημοσιογράφος της «Εφημερίδα των Συντακτών» κυρία Νόρα Ράλλη.
Τη δεύτερη ημέρα του Συνεδρίου πραγματοποιήθηκαν τρία Εργαστήρια, με τη συμμετοχή ειδικών και εκπροσώπων φορέων και  μη κυβερνητικών οργανώσεων, που παρουσίασαν βέλτιστες πρακτικές και διερεύνησαν τον ρόλο της Εκπαίδευσης, των Βιβλιοθηκών, των Τεχνών και των Γραμμάτων στην ενσωμάτωση των προσφύγων και την προβολή των Ευρωπαϊκών Αξιών και προτύπων.
Το Εργαστήριο για το ρόλο της Εκπαίδευσης διοργάνωσε το Ευρωπαϊκό Γραφείο Κύπρου, ο Διευθυντής του οποίου κ. Γρηγόρης Μακρίδης, μετά την ολοκλήρωση των Εργαστηρίων, ενημέρωσε τους συνέδρους για Ευρωπαϊκά Προγράμματα Χρηματοδότησης που θα μπορούσαν να υποστηρίξουν προγράμματα και δράσεις για την ανακούφιση και την ενσωμάτωση των προσφύγων. 
Κατά κοινή ομολογία, το Συνέδριο αποτέλεσε ένα χρήσιμο πλαίσιο αναζήτησης ιδεών για  τη διασφάλιση και ενδυνάμωση των ευρωπαϊκών αξιών αλλά και για την κοινωνική και πολιτιστική ενσωμάτωση των προσφύγων στην Ευρώπη.

